b'\n_START_ARTICLE_\nSiva mrena\n_START_PARAGRAPH_\nSiva mrena ili katarakta je zamu\xc4\x87enje koje se razvija u le\xc4\x87i oka. Katarakta je vode\xc4\x87i uzrok sljepo\xc4\x87e u svijetu._NEWLINE_Katarakta (mrena) je zamu\xc4\x87enje koje se razvija u o\xc4\x8dnoj le\xc4\x87i ili ovojnici o\xc4\x8dne le\xc4\x87e, a koje varira od malene do potpune zamu\xc4\x87enosti uslijed agregacije proteina i ometa prolaz svjetla. U ranoj fazi razvoja stara\xc4\x8dke katarakte jakost le\xc4\x87e mo\xc5\xbee biti pove\xc4\x87ana, te uzrokovati kratkovidnost (miopiju); tako\xc4\x91er, mo\xc5\xbee do\xc4\x87i do postupnog \xc5\xbeutila i zamu\xc4\x87enja le\xc4\x87e, \xc5\xa1to mo\xc5\xbee smanjiti mogu\xc4\x87nost percepcije plavih boja. Razvoj bolesti uzrokuje gubitak vida i ,ako se ne lije\xc4\x8di, mo\xc5\xbee uzrokovati sljepo\xc4\x87u._NEWLINE_Stara\xc4\x8dka katarakta, koja se pojavljuje kod starijih ljudi, karakterizirana je po\xc4\x8detnom zamu\xc4\x87enjem le\xc4\x87e, kasnijim bubrenjem le\xc4\x87e, i kona\xc4\x8dno smanjivanjem le\xc4\x87e ipotpunim gubitkom prozirnosti, tj. zamu\xc4\x87enjem. Nadalje, s vremenom kortikalni dio katarakte postaje teku\xc4\x87 i pretvara se u mlije\xc4\x8dno bijelu teku\xc4\x87inu, te nastaje Morgagnijeva katarakta, koja mo\xc5\xbee uzrokovati te\xc5\xa1ke upale ako ovojnica le\xc4\x87e pukne i procuri. Ako se ne lije\xc4\x8di, katarakta mo\xc5\xbee uzrokovati fakomorfni glaukom. Vrlo uznapredovale katarakte sa slabim zonulama sklone su prednjoj ili stra\xc5\xbenjoj dislokaciji. Takve spontane stra\xc5\xbenje dislokacije (prema povijesnoj kiru\xc5\xa1koj proceduri, dislokaciji katarakte) u stara vremena bile su smatrane kao blagoslov s neba, jer je time dio percepcije svjetlosti u pacijenata s kataraktom bivao obnovljen._NEWLINE_Katarakta dolazi od latinskog \xe2\x80\x9ecataracta\xe2\x80\x9c \xc5\xa1to zna\xc4\x8di \xe2\x80\x9evodopad\xe2\x80\x9c, i od gr\xc4\x8dkog \xe2\x80\x9ekataraktes\xe2\x80\x9c i \xe2\x80\x9ekatarrhaktes\xe2\x80\x9c, od rije\xc4\x8di \xe2\x80\x9ekatarassein\xe2\x80\x9c koja zna\xc4\x8di \xe2\x80\x9ebaciti dolje\xe2\x80\x9c (kata - dolje, arrasein - baciti, hitnuti). Kao \xc5\xa1to vodopad uslijed svoje brzine padanja vode postaje bijel, termin je mo\xc5\xbeda kasnije kori\xc5\xa1ten kao metafora, za opisivanje sli\xc4\x8dne pojave kod stara\xc4\x8dkih zamu\xc4\x87enosti o\xc4\x8diju. Na latinskom, \xe2\x80\x9ecataracta\xe2\x80\x9c ima alternativno zna\xc4\x8denje \xe2\x80\x9eportcullis\xe2\x80\x9c (re\xc5\xa1etkasta vrata na ulazima srednjovjekovnih tvr\xc4\x91ava), pa je tako\xc4\x91er mogu\xc4\x87e da je ime do\xc5\xa1lo od zna\xc4\x8denja \xe2\x80\x9eopstrukcija\xe2\x80\x9c. Raniji Perzijski fizi\xc4\x8dari zvali su to \xe2\x80\x9enazul-i-ah\xe2\x80\x9c, ili "pad vode, \xc5\xa1to je u narodu postalo popularno kao vodopadna bolest ili katarakta, vjerovalo se da takvu sljepo\xc4\x87u izaziva zla \xc4\x87ud. U engleskom dijalektu kataraktu zovu \xe2\x80\x9ebiser\xe2\x80\x9c, odnosno \xe2\x80\x9ebiserno oko\xe2\x80\x9c.\n_START_SECTION_\nUzroci\n_START_PARAGRAPH_\nKatarakta mo\xc5\xbee nastati zbog mnogo razloga, uklju\xc4\x8duju\xc4\x87i dulju izlo\xc5\xbeenost ultraljubi\xc4\x8dastom zra\xc4\x8denju, izlo\xc5\xbeenost radioaktivnom zra\xc4\x8denju, sekundarno kod \xc5\xa1e\xc4\x87erne bolesti, hipertenzije i starosti, ili od traume (mogu\xc4\x87e dosta rano), a obi\xc4\x8dno kao rezultat denaturacije proteina le\xc4\x87e. Genetski faktori su \xc4\x8desto uzrok priro\xc4\x91enih katarakti te obiteljska predispozicija uglavnom ima ulogu u mogu\xc4\x87nosti osobe da dobije kataraktu u mla\xc4\x91oj dobi, to je tzv. \xe2\x80\x9efenomen upozorenja\xe2\x80\x9c za presenilne katarakte._NEWLINE_Katarakta mo\xc5\xbee nastati i uslijed ozljede oka ili psihi\xc4\x8dke traume. Studija na pilotima Islandske avio kompanije \xe2\x80\x9eIcelandair\xe2\x80\x9c pokazala je da su piloti tri puta skloniji oboljenju od katarakte nego drugi ljudi. Uzrok tomu je prekomjena izlo\xc5\xbeenost radijaciji iz svemira. Katarakta je neobi\xc4\x8dno \xc4\x8desta i u ljudi izlo\xc5\xbeenih infracrvenom zra\xc4\x8denju, kao \xc5\xa1to su ljudi koji proizvode staklo, koji pate od \xe2\x80\x9eeksfolijativnog sindroma\xe2\x80\x9c, sindroma lju\xc5\xa1tenja. Izlo\xc5\xbeenost mikrovalovima tako\xc4\x91er mo\xc5\xbee uzrokovati kataraktu, kao i atopijski ili alergijski uvjeti, kod djece posebno._NEWLINE_Kataraktu mo\xc5\xbee uzrokovati i: diabetes mellitus, galaktozemija, tetanija, miotonija i Downov sindrom, genetski faktori (kromosomske aberacije). Katarakta mo\xc5\xbee nastati i kao posljedica ozljede ili uzimanja nekih lijekova (npr. kortikosteroidi)._NEWLINE_Virusna oboljenja majke ili rendgensko zra\xc4\x8denje u prva tri mjeseca trudno\xc4\x87e mogu uzrokovati kataraktu na novoro\xc4\x91en\xc4\x8detu. Katarakte mogu biti djelomi\xc4\x8dne ili potpune, konstantne ili progresivne, tvrde ili mekane. Neki lijekovi mogu izazvati razvoj katarakte, kao \xc5\xa1to su kortikosteroidi, Ezetimibe i Seroquel._NEWLINE_Postoje razli\xc4\x8diti tipovi katarakti, primjerice nuklearna, kortikalna, zrela i nezrela. Mogu biti podijeljene i po mjestu gdje se nalaze kao \xc5\xa1to su npr. stra\xc5\xbenje (klasi\xc4\x8dno nakon upotrebe steroida) i prednje (obi\xc4\x8dno katarakte povezane sa starenjem).\n_START_SECTION_\nSimptomi\n_START_PARAGRAPH_\nKako katarakta postaje sve mutnija, jasan vid je ugro\xc5\xbeen. Gubitak o\xc5\xa1trine vida je uo\xc4\x8dljiv. Gubi se tako\xc4\x91er i osjetljivost na kontrast, tako da su konture, sjene i vi\xc4\x91enje boja slabiji. Blje\xc5\xa1tanje mo\xc5\xbee biti problem kako se svijetlost raspr\xc5\xa1uje zbog katarakte u oko. Potrebno je provesti test osjetljivosti na kontrast, i ako je zabilje\xc5\xbeen gubitak osjetljivosti na kontrast, potreban je pregled kod specijalista, oftalmologa. U razvijenim zemljama, i drugdje, gdje uzrok katarakte mo\xc5\xbee biti dijabetes, potrebno je tra\xc5\xbeiti mi\xc5\xa1ljenje lije\xc4\x8dnika ukoliko no\xc4\x87u vidite \xe2\x80\x9eaureolu\xe2\x80\x9c oko no\xc4\x87nih svijetiljki, posebno ako gledeate s jednim okom pa s drugim, i tako vidite samo jednim okom.\n_START_SECTION_\nEpidemiologija\n_START_PARAGRAPH_\nStara\xc4\x8dke katarakte su uzrok sljepo\xc4\x87e kod ljudi u oko 48% slu\xc4\x8dajeva, \xc5\xa1to je otprilike 18 milijuna ljudi, prema Svjetskoj Zdravstvenoj Organizaciji (World Health Organization - WHO). U mnogim zemljama nema uvjeta za operacije katarakte, pa ona i dalje ostaje vode\xc4\x87i uzrok sljepo\xc4\x87e. Kako populacija stari, sve je vi\xc5\xa1e ljudi s kataraktom. Katarakta je tako\xc4\x91er va\xc5\xbean uzrok slabog vida i u zemljama u razvoju i u razvijenim zemljama. Iako su operativne mogu\xc4\x87nosti velike, katarakta svejedno mo\xc5\xbee biti \xc4\x8desta, jer su velike i liste \xc4\x8dekanja za operaciju, a probleme \xc4\x8dine i nedostatak novca, neinformiranost i problemi prijevoza. U SAD-u, stara\xc4\x8dke promjene na le\xc4\x87ama zabilje\xc5\xbeene su u 42% populacije stare od 52 do 64 godine, u 60% populacije stare od 65 do 74 godine, te u 91% populacije stare od 75 do 85 godina.\n_START_SECTION_\nUzroci zamu\xc4\x87enja\n_START_PARAGRAPH_\nKatarakta mo\xc5\xbee nastati zbog mnogo razloga. Bolesti kao \xc5\xa1to su diabetes mellitus, galaktozemija, tetanija, miotonija i Downow sindrom, genetski faktori (kromosomske aberacije), izlo\xc5\xbeenost ultraljubi\xc4\x8dastom zra\xc4\x8denju, izlo\xc5\xbeenost radioaktivnom zra\xc4\x8denju ili \xc5\xbeivotna dob mogu uzrokovati zamu\xc4\x87enje le\xc4\x87e. Katarakta mo\xc5\xbee nastati i kao posljedica ozljede ili uzimanja nekih lijekova (npr. kortikosteroidi)._NEWLINE_Virusna oboljenja majke ili rendgensko zra\xc4\x8denje u prva tri mjeseca trudno\xc4\x87e mogu uzrokovati kataraktu na novoro\xc4\x91en\xc4\x8detu.\n_START_SECTION_\nPodjela\n_START_PARAGRAPH_\nKatarakte se dijele prema etiologiji, prema dijelu le\xc4\x87e na kojem se nalazi zamu\xc4\x87enje (lokalizacija), te prema obliku zamu\xc4\x87enja.\n_START_SECTION_\nLije\xc4\x8denje\n_START_PARAGRAPH_\nNaj\xc4\x8de\xc5\xa1\xc4\x87i na\xc4\x8din lije\xc4\x8denja katarakte je kirur\xc5\xa1ki (lije\xc4\x8denje lijekovima jo\xc5\xa1 nije dalo dobre rezultate).\n_START_SECTION_\nOperativno lije\xc4\x8denje katarakte\n_START_PARAGRAPH_\nGlavni \xc4\x8dlanak: Kirurgija katarakte\n_START_SECTION_\nPrevencija\n_START_PARAGRAPH_\nIako nema znanstveno dokazanog na\xc4\x8dina kojim bi se mogla sprije\xc4\x8diti katarakta, smatra se da no\xc5\xa1enje sun\xc4\x8danih nao\xc4\x8dala s UV za\xc5\xa1titom mo\xc5\xbee usporiti razvoj katarakte. Redoviti unos antioksidansa (poput vitamina A, C i E) teoretski mo\xc5\xbee pomo\xc4\x87i, ali njihova upotreba kao nadopuna pokazala se beskorisnom.'